Diari Oficial de la Generalitat Valenciana


Sumari del DOGV 9383, del 14-07-2022 (2022/6534)

RESOLUCIÓ de 5 de juliol de 2022, de la presidenta de l'Institut Valencià de Cultura, per la qual es dona publicitat a les bases de la convocatòria del concurs per a la proposta de nomenament de la direcció adjunta d'audiovisuals i cinematografia de l'Institut Valencià de Cultura.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9383

Data del DOGV
:   14-07-2022

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2022/6534


Data del document
:   05-07-2022

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * concurs administratiu

RESOLUCIÓ de 5 de juliol de 2022, de la presidenta de l'Institut Valencià de Cultura, per la qual es dona publicitat a les bases de la convocatòria del concurs per a la proposta de nomenament de la direcció adjunta d'audiovisuals i cinematografia de l'Institut Valencià de Cultura. [2022/6534]  
L'Institut Valencià de Cultura (IVC) és una entitat de dret públic de la Generalitat, de les que s'estableixen en l'article 155 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, que es troba adscrita a la Conselleria amb competències en matèria de Cultura a través de la Secretaria Autonòmica de Cultura i Esport, de conformitat amb la disposició addicional primera del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport.  
L'entitat té com a finalitats el desenvolupament i l'execució de la política i accions culturals de la Generalitat Valenciana pel que fa a la creació, exhibició, coneixement, tutela, foment, producció, conservació, restauració, estudi, investigació, promoció i difusió de les arts escèniques, musicals i audiovisuals, fonamentalment i en totes les seues varietats i de les arts plàstiques i els museus en determinats àmbits i espais concrets.  
El Decret llei 1/2011, de 30 de setembre, del Consell, de Mesures Urgents de Règim Economicofinancer del Sector Públic Empresarial i Fundacional, en el seu article 19 indica que l'elecció del personal de caràcter directiu dels ens del sector públic es basarà en criteris de competència, professionalitat i experiència en l'acompliment de llocs de responsabilitat en la gestió pública o privada.  
En aquest sentit, el Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat, defineix, a aquests efectes, el personal directiu com aquell que actuant sota la dependència bé dels òrgans superiors de govern o administració dels ens, bé de les persones que desenvolupen la seua màxima responsabilitat, exercisca funcions separades amb autonomia i responsabilitat, només limitades pels criteris i instruccions emanades d'aquells.  
Per altra banda, la Conselleria d'Educació, Cultura i Esport va fer públic el Codi de bones pràctiques en Cultura a la Comunitat Valenciana. Fent seu aquest Codi, l'antic CulturArts ja va convocar concursos públics per a la proposta de la Direcció General i de les Direccions Adjuntes.  
Estant pròxima la finalització del contracte de personal directiu subscrit per al desenvolupament de la Direcció Adjunta d'Audiovisuals i Cinematografia, el Consell de Direcció de l'Institut Valencià de Cultura, a proposta del seu president, en sessió celebrada el 5 d'abril de 2022, en ús de la competència que li atribueix l'article 6 lletra g) del Decret 5/2013, pel qual s'aprova el reglament orgànic i funcional de l'IVC, va decidir aprovar la convocatòria de concurs públic per a la selecció de la esmentada Direcció Adjunta.  
La selecció atendrà a principis de mèrit i capacitat i a criteris d'idoneïtat mitjançant un procediment que garanteix la publicitat i la concurrència.  
Sol·licitada l'autorització prèvia a la Conselleria de Hisenda i Model Econòmic per a la convocatòria pública i cobertura del lloc de personal directiu, de conformitat amb la Llei 8/2021, de 31 de desembre, de pressupostos de la Generalitat per al exercici 2022, amb data de 14 del 6 de 2022 s'autoritza la convocatòria pública i cobertura del lloc de Direcció Adjunta d'Audiovisuals i Cinematografia de l'IVC.  
  
Per tot això, fent ús de les facultats conferides en la reunió del Consell de direcció del dia 5 d'abril de 2022, resolc donar publicitat a les bases que regiran el procés selectiu de la Direcció Adjunta d'Audiovisuals i Cinematografia de l'IVC, les quals s'insereixen a continuació:  
  
1. Objecte de la convocatòria  
L'objecte de la convocatòria és seleccionar la proposta per a la direcció adjunta d'Audiovisuals i Cinematografia de l'Institut Valencià de Cultura.  
2. Funcions de la Direcció Adjunta d'Audiovisuals i Cinematografia  
  
A la Direcció adjunta d'audiovisuals i cinematografia li correspon l'exercici de les atribucions següents:  
a) L'adquisició, recuperació, restauració, conservació, foment, difusió de la cinematografia, l'audiovisual, videojoc i multimèdia, i especialment del patrimoni audiovisual valencià, la posada en marxa de la política institucional en el camp de la cinematografia i l'audiovisual, així com vetllar per l'ús del valencià en l'audiovisual.  
b) L'arxiu i la sistematització de la documentació fílmica, gràfica i bibliogràfica de què siga titular l'Institut Valencià de Cultura, així com la que li siga remesa, per a la seua custòdia, pels òrgans competents de la Generalitat en matèria de protecció de béns cinematogràfics, i tota aquella altra que, remesa per qualsevol persona o entitat pública o privada, estime d'interés.  
c) L'arxiu i la conservació del material cinematogràfic resultant de la cooperació o subvenció de les institucions públiques de la Comunitat Valenciana en empreses públiques o privades i particulars.  
d) La difusió i exhibició regular de films; el desenvolupament i manteniment del centre documental i bibliogràfic i de qualsevol altra activitat cinematogràfica la finalitat del qual siga la de protegir, restaurar, conservar i difondre els béns i la cultura cinematogràfica en la Comunitat.  
e) La localització i adquisició de fons audiovisuals; les accions de foment i l'organització d'esdeveniments i la realització d'estudis que afavorisquen el desenvolupament de l'audiovisual en el territori de la Comunitat.  
f) L'assessorament a les administracions públiques en matèria cinematogràfica i audiovisual i l'emissió de certificats en matèria audiovisual.  
g) El foment de la difusió i internacionalització de l'audiovisual valencià.  
h) Dur a terme tasques d'interacció amb les associacions professionals d'audiovisual i cinematografia radicades en la Comunitat Valenciana.  
i) Organitzar festivals, exposicions i esdeveniments singulars dependents de la Generalitat directament relacionats amb l'audiovisual i la cinematografia, i molt particularment Cinema Jove en tant que festival internacional de noves propostes i novells artífexs de tot el món, en tant que eina de difusió i promoció de l'audiovisual valencià dins i fora de la Comunitat Valenciana i en tant que esdeveniment que contribuïsca a la formació i l'afició cinematogràfica del públic.  
  
j) Impulsar projectes educatius en l'àmbit de la cinematografia i l'audiovisual.  
k) Fomentar l'accés a l'audiovisual per a totes i tots els valencians i valencianes, la creació de nous públics, així com el foment en la innovació en l'audiovisual.  
l) Fomentar la consolidació d'una indústria audiovisual valenciana arrelada en el territori, descentralitzada, amb vocació internacional i generadora de treballs de qualitat i sostenibles.  
m) La col·laboració i difusió de l'audiovisual amb els sectors educatius, econòmics i socials, potenciant el reconeixement de la cultura com a eix vertebrador de la societat i del territori valencià.  
n) Fomentar l'exhibició de les produccions valencianes arreu del territori valencià, bé aprofitant els espais propis, bé en les ciutats adscrites al Circuit Cultural Valencià o en qualsevol altra ciutat on siga factible aprofitant qualsevol festival específic, esdeveniment o cicle.  
  
o) Protegir la diversitat cultural, la igualtat lingüística i de gènere, tant pel que fa a la producció com a la programació audiovisual, establint les polítiques necessàries per a posar especialment en valor els creadors i creadores valencians i aquelles manifestacions culturals fetes en la nostra llengua i/o en el nostre territori.  
p) La coordinació dels Premis del Cinema i l'Audiovisual de la Generalitat Valenciana o esdeveniment singular i festiu des del qual prestigiar els professionals de la cinematografia i l'audiovisual valencià.  
  
q) Qualsevol altra que li siga encomanada per la Direcció General o el Consell de direcció de l'entitat.  
  
  
3. Règim de contractació i d'incompatibilitats  
1. La persona seleccionada es vincularà a l'entitat per un contracte d'alta direcció que es regirà, a més del que disposen el Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat, per la normativa prevista a l'article 3.4 de l'esmentat Decret i pel Reial decret 1382/1985, d'1 d'agost, pel qual es regula la relació laboral de caràcter especial del personal d'alta direcció.  
  
Li seran igualment d'aplicació directa els preceptes de la Llei 8/2016, de 28 d'octubre, de la Generalitat, d'incompatibilitats i conflictes d'interessos de persones amb càrrecs públics no electes o normativa que la substitueix, així com la resta de legislació vigent en aquesta matèria.  
2. Les persones designades tindran règim de dedicació exclusiva, i tal com preveu l'article 6.2, del Decret 95/2016, de 29 de juliol, del Consell, unes retribucions equivalents a les previstes en les corresponents lleis de pressupostos de la Generalitat per a cada exercici per a un lloc de l'Administració de la Generalitat de Subdirecció General, sent aquest el límit de la quantia total de les retribucions que, per qualsevol concepte, puga percebre. Tot això sens perjudici del que preveu l'apartat 3 de l'article 6 de l'esmentat Decret.  
3. El contracte tindrà una durada de cinc anys, amb possibilitat de la seua renovació com a màxim per un altre període de la mateixa durada (prèvia presentació per part de la direcció adjunta d'un balanç i projecte renovat per al nou període), excepte denúncia expressa per qualsevol de les dues parts amb quinze dies d'antelació.  
4. D'acord amb el Codi de bones pràctiques, en la formalització del contracte han de constar, almenys, els objectius que s'han de complir, els resultats que s'han d'aconseguir, les condicions i els terminis per a realitzar-los i els indicadors aplicables per al mesurament d'aquest.  
  
  
4. Requisits de participació  
Les persones candidates han de reunir els requisits següents:  
1. Estar en possessió d'una titulació universitària amb el nivell de grau o equivalent.  
2. Ser nacionals d'un país membre de la Unió Europea. En cas de nacionals de països no membres de la Unió Europea, el nomenament quedarà condicionat a l'obtenció de la residència legal a Espanya.   
  
3. No haver sigut separades, mitjançant expedient disciplinari, del servei de qualsevol de les administracions públiques, ni trobar-se inhabilitades per a l'exercici de funcions públiques.  
4. Acreditar experiència en nivells de responsabilitat en l'àmbit cultural.  
5. Acreditar el domini de l'ús del valencià, tant oral com escrit, d'usuari experimentat mitjançant la titulació oficial corresponent com a mínim del nivell C1 i demostrar, durant la fase d'entrevista, coneixement de l'anglés.  
A efectes d'aquesta convocatòria, es considerarà com a documentació acreditativa del nivell anteriorment exigit de coneixement del valencià, trobar-se en possessió del certificat oficial administratiu expedit per la Junta Qualificadora de Coneixements del Valencià de nivell C1 o superior, o d'algun dels certificats considerats com a equivalents de conformitat amb el previst en l'annex II de l'Ordre 7/2017, de 2 de març, de la Conselleria d'Educació, Cultura i Esport per la qual es regulen els certificats oficials administratius de coneixements de valencià de la Junta Qualificadora de Coneixements de Valencià, el personal examinador i l'homologació i la validació d'altres títols i certificats.  
  
5. Mèrits  
Es valoraran els mèrits següents:  
1. Acreditar coneixements d'altres idiomes oficials de la Unió Europea i d'un nivell de valencià superior a l'exigit.  
Es valorarà el coneixement de llengües oficials de la Unió Europea, diferents de la llengua espanyola, segons els nivells especificats, acreditant-se documentalment per mitjà de títols, diplomes i certificats expedits per les escoles oficials d'idiomes, per les universitats espanyoles que seguisquen el model d'acreditació d'exàmens de l'Associació de Centres de Llengües d'Educació Superior (ACLES), així com tots aquells indicats en l'annex del Decret 61/2013, de 17 de maig, del Consell, pel qual s'establix un sistema de reconeixement de la competència en llengües estrangeres a la Comunitat Valenciana. El coneixement de cada idioma comunitari es valorarà puntuant per curs o la seua equivalència, si es tracta de cicles d'escola oficial d'idiomes, o de nivells o certificats segons el Marc Comú Europeu de Referència (nivells bàsic, intermedi i avançat).  
El coneixement de valencià superior al requerit es valorarà prèvia acreditació d'estar en possessió dels certificats expedits o homologats per la Junta Qualificadora de Coneixements del Valencià, o d'algun dels certificats considerats com a equivalents de conformitat amb el previst en l'annex II de l'Ordre 7/2017, de 2 de març, de la Conselleria d'Educació, Cultura i Esport per la qual es regulen els certificats oficials administratius de coneixements de valencià de la Junta Qualificadora de Coneixements de Valencià, el personal examinador i l'homologació i la validació d'altres títols i certificats.  
  
2. Acreditació de la seua capacitat de lideratge per a desenvolupar la implementació i revisió d'estratègies, polítiques i programes que facen possible aconseguir per part de l'organització les missions i els objectius encomanats. Aquesta posició ha de garantir que la gestió dels diversos programes (exposicions, educació, publicacions, comunicació, patrocini, etc.), l'activitat científica, i la gestió que porta avant es corresponga amb els objectius de l'organització, així com que els recursos de què disposa siguen gestionats de forma eficient i amb total transparència.  
  
3. Acreditació d'una elevada capacitat de comunicació i negociació, així com de planificació, determinació de prioritats, presa de decisions i solució de conflictes. També són habilitats imprescindibles les capacitats de representar l'Institut Valencià de Cultura en el més ampli ventall d'àmbits, de construir i desenvolupar xarxes de relacions tant internes com externes, així com la capacitat de liderar i motivar el col·lectiu humà que treballa en l'IVC.  
4. La formació en igualtat de gènere. Haver participat en cursos, estudis o investigacions de gènere, haver creat o participat en iniciatives encaminades a afavorir la igualtat d'oportunitats, així com qualsevol experiència professional o projecte que acredite una activitat encaminada a fer complir l'article 26 de la llei orgànica per a la igualtat efectiva de dones i homes.  
5. Acreditar l'experiència en la gestió en qualsevol de les fases de la producció i gestió artística així com la implicació en el món cultural valencià, i molt especialment en el sector artístic d'audiovisual i cinematografia.  
6. Formació, investigació i publicacions en l'àmbit de l'audiovisual i la cinematografia.  
  
6. Contingut dels sobres i presentació de candidatures  
Les persones que concórreguen al procés hauran de presentar la sol·licitud i documentació corresponent en el Registre de l'Institut Valencià de Cultura o en la resta de formes previstes en l'article 16 de la Llei 39/2015, d'1 d'octubre, del procediment administratiu comú de les administracions públiques.  
Tota la documentació requerida en la convocatòria es dirigirà al president o presidenta de la comissió de valoració, en tres sobres tancats, en els quals s'indicarà:  
Sobre número 1. Requisits per a la participació en el procés de selecció de la direcció adjunta d'audiovisuals i cinematografia de l'Institut Valencià de Cultura.  
En aquest sobre s'inclouran de forma fefaent els requisits exigits en l'apartat 4 d'aquesta convocatòria. Sobre número   
2. Projecte per a la participació en el procés de selecció de la direcció adjunta d'audiovisuals i cinematografia de l'Institut Valencià de Cultura.  
En aquest sobre s'inclourà un USB amb el projecte que la persona sol·licitant duria a terme en els pròxims cinc anys, i definirà clarament les línies d'actuació, els objectius, la possible programació, etc. Els projectes elaborats pels candidats o candidates tindran en compte els següents punts:  
Millora de la producció audiovisual valenciana i en valencià.  
Projectes d'internacionalització.  
Objectius Desenvolupament Sostenible  
Igualtat: democratització, accés, igualtat lingüística, de gènere i LGTB.  
Programació i exhibició cinematogràfica i audiovisual.  
Línies de treball amb el Circuit Cultural Valencià.  
Pla de creació i fidelització de nous públics.  
Presència i col·laboració amb les associacions de professionals del sector audiovisual i amb les associacions d'espectadors/ciutadans.  
Promoció de la formació audiovisual al territori.  
Foment de la investigació i la creació audiovisual.  
I tot el que concerneix a la planificació i la gestió de les seues funcions, assenyalades en el punt 2 d'aquesta convocatòria.  
En tot cas, els projectes hauran d'adequar-se a la realitat pressupostària de la Generalitat, i es valorarà molt positivament l'existència d'un pressupost econòmic orientatiu del projecte en la seua globalitat i per activitats.  
Aquest document es presentarà en alguna de les dues llengües oficials de la Comunitat Valenciana. El document tindrà una extensió màxima de 30 folis (interlineat senzill, lletra arial 12).  
Sobre número 3. Mèrits per a la participació en el procés de selecció de la direcció adjunta d'audiovisuals i cinematografia de l'Institut Valencià de Cultura.  
En aquest sobre s'inclouran tots els documents acreditatius dels mèrits establits en l'apartat 5 de la present convocatòria, així como un curriculum vitae del sol·licitant.  
  
7. Termini de presentació  
El termini per a la presentació de les sol·licituds i la resta de documentació serà de 20 dies hàbils, comptadors des de l'endemà de publicar-se aquesta convocatòria en el Diari Oficial de la Generalitat Valenciana.  
  
8. Procediment de selecció  
Fase 1: La comissió de valoració comprovarà el compliment dels requisits per part de les persones candidates (sobre 1).  
Fase 2: Projecte (sobre 2) i mèrits (sobre 3). Aquesta fase suposarà el 60 % de la puntuació total. El projecte suposarà un 70 % del total de la puntuació en aquesta fase i els mèrits un 30 %. La comissió obrirà els sobres 2 i 3 de les sol·licituds que complisquen els requisits de participació i fixarà la puntuació mínima per a poder passar a la següent fase.  
Fase 3: Entrevista. A les persones que superen la fase 2 se les convocarà a una entrevista que versarà sobre el projecte i els mèrits presentats. En l'entrevista s'haurà de demostrar el coneixement de l'anglés. Aquesta fase suposarà un 40 % del total de la puntuació.  
La presentació de la candidatura implica l'acceptació de les presents bases. Una vegada finalitzat el procés, i a petició de la persona interessada, es tornarà la documentació presentada.  
La convocatòria podrà declarar-se deserta si la comissió de valoració considera que cap dels candidats s'adequa als requisits del lloc.  
  
  
9. Comissió de valoració  
La selecció de la direcció adjunta d'audiovisuals i cinematografia es realitzarà a través d'una comissió de valoració que serà nomenada per la presidenta de l'IVC d'acord amb els criteris del Codi de bones pràctiques en la cultura valenciana. Aquesta comissió de valoració estarà integrada per:  
Tres membres en representació de l'IVC.  
Tres representants de la societat civil relacionats amb el món de l'audiovisual, dos d'elles a proposta de les associacions professionals del sector i una a proposta de l'Acadèmia Valenciana de l'Audiovisual.  
  
Tres persones expertes i/o científiques de l'àmbit de l'audiovisual i la cinematografia, una d'elles a proposta de la Corporació Valenciana de Mitjans de Comunicació i les altres dues a proposta d'institucions anàlogues d'altres comunitats autònomes.  
Les funcions de secretari o secretària les realitzarà una persona empleada pública de l'Institut Valencià de Cultura, amb veu però sense vot.  
La comissió de valoració elevarà la seua proposta al director general de l'Institut Valencià de Cultura, que realitzarà les actuacions oportunes per donar compliment a la convocatòria, de conformitat amb el que disposa la disposició addicional sèptima de la Llei 9/2019, de 23 de desembre, de la Generalitat, de mesures fiscals, de gestió administrativa i financera i d'organització de la Generalitat i els articles 6 i 8 del Decret 5/2013, pel qual s'aprova el Reglament orgànic i funcional de l'Entitat  
  
10. Confidencialitat  
Totes les persones i institucions públiques implicades en el procés de selecció de candidats es comprometen a garantir l'absoluta confidencialitat de totes les dades personals i professionals d'aquests, assegurant que la participació dels no seleccionats es mantindrà en l'estricte àmbit del coneixement i la valoració de la comissió de valoració, i es farà públic exclusivament el nom de la persona que resulte seleccionada.  
  
  
11. Tractament de dades personals  
Una vegada els procediments de selecció s'estiguen desenvolupant, les persones aspirants podran conèixer l'estat del desenvolupament de la convocatòria a través del seu perfil de participant. En compliment del que estableix el Reglament General de Protecció de Dades de la Unió Europea 2016/679, les persones aspirants tindran en tot moment accés a les seues dades personals i podran exercir els drets d'accés, rectificació, cancel·lació, oposició, portabilitat ?en funció de les possibilitats tècniques- i oblit en els termes legalment establits, des de la pròpia plataforma telemàtica o sol·licitant-ho mitjançant escrit dirigit a udiftcdf@jaa.gqe.ze. La cancel·lació de les dades personals proporcionades un cop iniciat el procediment s'entendrà com a expressió de la voluntat de l'aspirant de ser separat del procediment de forma permanent. Totes les dades personals que l'IVC haja de recaptar per a poder dur a terme aquest procés s'integraran en fitxers que seran tractades per a aquestes finalitats i en l'àmbit de les competències legalment atribuïdes a l'IVC, i seran conservades, adoptant les adequades mesures de seguretat per a la seua protecció, mentre siguen necessàries per a completar els procediments en el curs dels quals van ser sol·licitats. La política de privacitat completa de l'IVC es pot consultar en la pàgina web de l'IVC.  
  
  
Contra la present resolució, que posa fi a la via administrativa, podrà interposar-se potestativament un recurs de reposició en el termini d'un mes davant el mateix òrgan que dicta aquesta resolució, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o recurs contenciós administratiu en el termini de dos mesos a comptar des de l'endemà a la publicació de la present resolució, davant el jutjat contenciós administratiu, de conformitat amb els articles 8, 14, 2 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjudici de qualsevol altre recurs que s'hi poguera interposar.  
  
València, 5 de juliol de 2022.- La presidenta de l'Institut Valencià de Cultura: Raquel Tamarit Iranzo.